次韵李蕭遠送葉少協赴官陳州
作者：趙鼎臣
朝代：宋

paragraphs: 簿領動移日，塵埃紛滿城。
空令牛馬走，坐見鄙吝生。
文章雖小技，不激安能鳴。
邂逅得之子，接語意已驚。
談鋒苦豪放，心地實坦平。
凜如君北斗，嘒然吾小星。
忽聞補吏去，曾不與我評。
長嘯登扁舟，心遠氣甚英。
先師仲尼父，昔嘗泥此行。
寄聲陳父老，君蓋何當傾。
須知此客佳，館穀幸少宏。
富貴亦土苴，名聲忌崢嶸。
請謝郭子橫，去矣勿觥觥。